व्लॉग बनाने के दौरान दुकानदार ने हाथ पकड़कर धक्का दिया; आरोपी गिरफ्तार
Netherlands YouTuber Bengaluru Market Misbehavior Incident कर्नाटक की राजधानी बेंगलुरु के चिकपेटे एरिया के मार्केट में एक दुकानदार ने नीदरलैंड के यूट्यूबर से बदतमीजी की। यूट्यूबर व्लॉग बनाने के लिए मार्केट में वीडियो रिकॉर्ड कर रहा था।
बेंगलुरु के चिकपेटे मार्केट में नीदरलैंड के एक यूट्यूबर से बदतमीजी का मामला सामने आया है। यूट्यूबर मार्केट में वीडियो रिकॉर्ड कर रहा था। इस दौरान एक दुकानदार ने जबरदस्ती उसका हाथ पकड़ लिया। यूट्यूबर ने हाथ छुड़ाने की कोशिश की तो आरोपी दुकानदार ने उसे धक्का भी दिया।
यूट्यूबर प्रेडो मोटा ने रविवार को इस घटना का वीडियो अपने यूट्यूब चैनल पर अपलोड किया, जिसके बाद पुलिस ने आरोपी को गिरफ्तार कर लिया है। आरोपी नवाब हयात शरीफ मार्केट में ही दुकान लगाता है।
यूट्यूबर ने लिखा- भारत के चोर बाजार में मुझ पर अटैक हुआ
कर्नाटक पुलिस के सूत्रों के मुताबिक, ये घटना दो महीने पहले हुई थी। लेकिन, यूट्यूबर ने इस घटना का वीडियो रविवार को अपलोड की। उन्होंने वीडियो के कैप्शन में लिखा- मुझ पर इंडिया के चोर मार्केट में अटैक हुआ। वीडियो में यूट्यूबर दुकानदार से उन्हें छोड़ने की गुहार लगाते नजर आ रहा है। हालांकि, बाद में वह वहां से बचकर निकल गया।
इंडियन यूजर्स ने ये वीडियो देखा तो सोशल मीडिया के जरिए बेंगलुरु पुलिस को इसकी जानकारी दी। इसके बाद पुलिस ने वीडियो में दिख रहे शख्स की पहचान की और उसे गिरफ्तार कर लिया।
पुलिस बोली- विदेशी टूरिस्ट के साथ बदतमीजी बर्दाश्त नहीं
एक वीडियो के रिप्लाई में बेंगलुरु पुलिस ने ट्वीट किया कि इस मामले में कार्रवाई करते हुए आरोपी को गिरफ्तार कर लिया गया है। उसके खिलाफ सख्त एक्शन लिया जाएगा। विदेशी टूरिस्ट के साथ ऐसी बदतमीजी बर्दाश्त नहीं की जाएगी।
बेंगलुरु के वेस्ट डिविजन के DCP लक्ष्मण बी निंबार्गी ने बताया कि आरोपी के खिलाफ कर्नाटक पुलिस एक्ट सेक्शन 92 के तहत केस दर्ज किया गया है। पुलिस के मुताबिक, आरोपी ऑटो ड्राइवर है और मार्केट में सेकंड हैंड शर्ट्स और पैंट्स बेचता है।
घटना के बाद यूट्यूबर ने खाया स्ट्रीट फूड, शॉपिंग भी की
पेड्रो ने यूट्यूब वीडियो के कैप्शन में लिखा- मैनें बेंगलुरु के चोर मार्केट का एक्सपीरियंस लिया जिसे संडे मार्केट भी कहते हैं। लेकिन इसकी शुरुआत अच्छी नहीं रही। एक आदमी ने गुस्से में मुझपर अटैक किया। उसने मेरा हाथ पकड़कर मोड़ दिया। मेरा पीछा करने की कोशिश की। हालांकि वहां से निकलने के बाद मैंने थोड़ा स्ट्रीट फूड खाया। वहां के अच्छे लोगों से मिला और मोलभाव करके एक शर्ट खरीदी।